 NA ANGELINE OCHIENG  MAKABURI manne yamegunduliwa katika mandhari ya kanisa la Holy Ghost Coptic Church jijini Kisumu linalosimamiwa na John Pesa. Kikosi cha maafisa kutoka kitengo cha upelelezi wa makosa ya jinai (DCI), Ofisi ya Mkurugenzi wa Mashtaka ya Umma (ODPP) na maafisa wa afya kutoka Kaunti ya Kisumu waliyagundua makaburi hayo karibu na ukuta unaozingira kanisa hilo. Hata ingawa mkuu wa DCI eneo la Nyanza Geoffrey Kathurima hakutoa maelezo zaidi, mmoja wa wapelelezi ameambia Taifa Leo kwamba wamepata kibali kutoka kwa mahakama. “Ninafahamu kwamba ODPP imefanya msako huo lakini sijapata maelezo kuhusu kilichojiri,” amesema mpelelezi huyo. Naye afisa mwingine ambaye hakutaka kutajwa amesema msako ulianzishwa baada ya kuibuka malalamiko kwamba watu wenye matatizo ya kiakili walikuwa wanakaa kwa kanisa hilo na wale wanaoaga dunia wakizikwa hapo kisiri. Bw Pesa akithibitisha kuwepo kwa makaburi hayo, amedai kwamba ni ya watawa waliojitolea kulihudumia kanisa kabla ya kuaga dunia. Alipohojiwa zaidi, Bw Pesa amewaambia wapelelezi waumini hawazikwi katika mandhari ya kanisa hilo ambalo limekuwepo kwa zaidi ya miaka 40. “Kifo chochote kikitokea hapa, mwili wa marehemu hupelekwa nyumbani kwa mazishi,” amesema. “Hata maashofu wetu wakiaga dunia huzikwa kwao nyumbani mara baada ya misa kufanywa hapa kanisani na hivyo ndivyo tunawafanyia hata waumini katika kanisa hili,” ameongeza Bw Pesa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  